**Informatīvais ziņojums „Aktuālā informācija par Carnikavas novada plūdu riska samazināšanas projekta virzību”**

Informatīvais ziņojums „Aktuālā informācija par Carnikavas novada plūdu riska samazināšanas projekta virzību” sagatavots atbilstoši Ministru kabineta 2013.gada 30.jūlija sēdē dotajam uzdevumam (protokola Nr.41 82§ 2.punkts) un atbilstoši Ministru prezidenta 2013.gada 19.augusta rezolūcijai Nr.18/TA – 2022/11500 un 2013.gada 21.augusta rezolūcijai Nr.90/TA-2022/11614.

2013.gada 9.augustā Vides pārraudzības valsts birojs (turpmāk – Birojs) izsniedza

atzinumu par SIA “Estonian, Latvian & Lithuanian Environment” (turpmāk – SIA „ELLE”) 2013.gada 26.martā iesniegto novērtējuma ziņojumu par plūdu riska novēršanas būvju Carnikavas novadā ietekmes uz Eiropas nozīmes īpaši aizsargājamo dabas teritoriju (Natura 2000) dabas parku “Piejūra” (turpmāk – Ziņojums). Atzinums ir pieejams Biroja tīmekļa vietnē <http://www.vpvb.gov.lv/lv/natura-2000/projekti>. Sagatavojot atzinumu, tika izvērtēta arī atbilstoši Biroja pieprasījumam SIA “ELLE” 2013.gada 27.jūnijā iesniegtā papildu informācija un precizējumi Ziņojumā, tai skaitā par jauniem hidrodinamiskās modelēšanas rezultātiem saistībā ar izmaiņām plānoto būvju izvietojumā (sīkāka informācija par projekta izmaiņām ir sniegta Ministru kabineta 2013.gada 30.jūlijā sēdē izskatītajā informatīvajā ziņojumā „Par Carnikavas novada plūdu riska samazināšanas projekta virzību”), kā arī Dabas aizsardzības pārvaldes atzinums un sabiedrības viedoklis. Atzinums izdots saskaņā ar likuma “Par ietekmes uz vidi novērtējumu” 41.panta pirmo daļu, ievērojot Ministru kabineta 2011.gada 19.aprīļa noteikumu Nr.300 “Kārtība, kādā novērtējama ietekme uz Eiropas nozīmes īpaši aizsargājamo dabas teritoriju (Natura 2000)” IV.sadaļā ietverto kārtību.

Biroja atzinumā konstatēts turpmāk norādītais.

1. Vērtējot Ziņojumā sniegto informāciju par paredzētās darbībasietekmi uz

NATURA 2000 teritoriju, konstatēts: neraugoties uz to, ka Gaujas krasta stiprinājuma GK-1 (Carnikavas notekūdeņu attīrīšanas ietaišu aizsardzībai pret applūšanu un aizsardzībai pret Gaujas krasta un gultnes eroziju) izveides rezultātā tas aptuveni 500 m garajā posmā iestiepjas NATURA 2000 teritorijā, iznīcinot 0,71 ha biotopa “mežainās piejūras kāpas” (jeb 0,0012% no biotopa kopplatības Latvijā, kas sedz 72% jeb 2975,3 ha no dabas parka “Piejūra” teritorijas un 1% jeb 60000 ha no Latvijas sauszemes platības), paredzētās darbības rezultātā, ievērojot Ziņojumā ietvertos nosacījumus, **netiek prognozēta tieša būtiska negatīva ietekme uz Natura 2000 teritoriju - dabas parku “Piejūra**.

1. Vērtējot paredzētās darbības ietekmi uz vidi ārpus NATURA 2000 teritorijas, kas

atspoguļota Ziņojumā, konstatēts, ka dambja D-4 būve (aizsargdambja garums ~ 3000 m, plānots to izbūvēt gar Gaujas upes krastu, nepieļaujot augstajiem Gaujas ūdens līmeņiem pavasaros un vējuzplūdu laikā appludināt apdzīvotās platības Siguļu, Gaujmalas un Dzirnezera ciemos, plānotais risinājums neparedz aizsargdambja turpinājumu Ādažu novada teritorijā) ir paredzēta ārpus NATURA 2000 teritorijas, gar Gaujas upes krastu Gaujas aizsargjoslā un applūstošā teritorijā, kas atbilstoši Carnikavas novada teritorijas plānojumā 2005. – 2017.gadam plānotai (atļautai) izmantošanai noteikta kā dabas teritorija. Neskatoties uz to, ka dambja D-4 būvniecības mērķis atbilst Aizsargjoslu likumā noteiktajiem izņēmumiem, izbūvējot dambi D-4 piedāvātajā risinājumā:

* 1. negatīvi tiks ietekmēts Eiropas Savienības prioritārais biotops “aluviāli krastmalu un palieņu meži (91E0\*)” - tiks iznīcināts aluviālo mežu biotops 3 ha platībā un degradēts (izslēdzot no upes palienes un pārtraucot šī biotopa pastāvēšanai nepieciešamos ekoloģiskos procesus) 34,93 ha platībā, kā arī tiks fragmentēta patlaban vienlaidus saglabātā Gaujas paliene;
  2. ja, izbūvējot dambi D-4 gar esošo apbūvi saskaņā ar modelēšanas rezultātiem augšpus autoceļa tilta Ādažu novada teritorijā (“Upmalas”) pie pavasara palu maksimālajiem caurplūdumiem ar atkārtošanās varbūtību 1% maksimālais ūdens līmenis varētu paaugstināties par 22 cm, tad plānotajā risinājumā, dambi D-4 pietuvinot Gaujai, sašaurinās Gaujas paliene un nozīmīgu plūdu gadījumā tiek prognozēts, ka ūdens celsies vēl vairāk Ādažu novada teritorijā. Saskaņā ar atkārtotās modelēšanas rezultātiem šīs izmaiņas varētu svārstīties no salīdzinoši nenozīmīgām pie pavasara palu maksimālajiem caurplūdumiem ar atkārtošanās varbūtību 10% un līdz papildus 3 līdz 6 cm pie pavasara palu maksimālajiem caurplūdumiem ar atkārtošanās varbūtību 1%, salīdzinot ar sākotnējo modelējumu.

Lai aizsargātu teritorijas no applūšanas, pretplūdu pasākumi plānveidīgi jārisina abu

pašvaldību teritorijās, jo īpaši ņemot vērā pēdējo gadu pieredzi, ka pavasara palu intensitātei, ilgumam un iestāšanās biežumam ir tendence pieaugt. Tāpēc š.g. 21.augustā Vides aizsardzības un reģionālās attīstības ministrija un Birojs kopā ar Carnikavas un Ādažu novada domes pārstāvjiem apsprieda plūdu draudu samazināšanai nepieciešamo pasākumu īstenošanas steidzamos risinājumus abu pašvaldību teritorijās. Kā informēja Carnikavas novada domes pārstāvji, pašvaldība ir meklējusi visus iespējamos kompromisus dambja D-4 izbūves trasei, lai sabalansētu finanšu izdevumus, rastu iespējas iegūt apbūves tiesības privātpersonām piederošajos nekustamajos īpašumus, rīkojot sabiedriskās apspriešanas par jaunbūvējamiem infrastruktūras objektiem, kā arī ir organizējusi ietekmes uz vidi novērtējuma norisi.

Teritorijas aizsardzība no aplūšanas, lai samazinātu plūdu nelabvēlīgo ietekmi ne tikai uz Carnikavas novada iedzīvotāju veselību, īpašumu un saimniecisko darbību, bet arī ar apbūves teritorijas applūšanu saistīto vides piesārņojumu, ir uzskatāma par sabiedrībai nozīmīgu interešu apmierināšanu, jo Carnikavas iedzīvotājiem tiks dota iespēja atgūt iespējami normālus dzīves apstākļus. Savukārt, dambja D-4 izbūvi, pilnīgi saglabājot Eiropas Savienības prioritāro biotopu *aluviāli krastmalu un palieņu meži (91E0\*),* pašvaldība uzskata par neiespējamu, ņemot vērā izmaksas, kas saistītas ar zemes atpirkšanu no privātpersonām dambja izbūvei. Carnikavas pārstāvji diskusijas laikā pauda gatavību nodrošināt kompensējošo pasākumu veikšanu īpaši aizsargājamo biotopu atjaunošanai un saglabāšanai.

No likuma “Par ietekmes uz vidi novērtējumu” 20.panta (6) daļas izriet, ka Ministru kabinetam ir jālemj par paredzēto darbību, kā vienīgo risinājumu gadījumos, kad tā var ietekmēt pašu NATURA 2000 teritoriju, vai Eiropas Savienības prioritārās sugas un biotopus, ja tās atrodas NATURA 2000 teritorijā. Konkrētajā gadījumā nav konstatējams, ka Eiropas Savienības prioritārais biotops “aluviāli krastmalu un palieņu meži” kuru negatīvi ietekmēs paredzētā darbība, atrastos NATURA 2000 teritorijā, tādējādi no likuma neizriet, ka par šādas darbības pieļaujamību nepieciešams lemt Ministru kabinetam. Attiecībā par biotopu iznīcināšanu ārpus īpaši aizsargājamām dabas teritorijām Eiropas Parlamenta un Padomes 1992.gada 21.maija Direktīva [92/43/EEK](http://eur-lex.europa.eu/LexUriServ/LexUriServ.do?uri=CELEX:31992L0043:LV:HTML) par dabisko biotopu, savvaļas faunas un floras aizsardzību un nacionālie normatīvie akti nenosaka aizliegumu biotopus iznīcināt. Tomēr valstīm ir pienākums nodrošināt sugām un biotopiem labvēlīgu aizsardzības statusu, kā arī Direktīvas 2.pantā ir ietverts mērķis, ka minētā Direktīva attiecībā uz biotopu aizsardzību tiek attiecināta ne tikai uz NATURA 2000 teritorijām, bet dalībvalstu teritorijām kopumā.

Ņemot vērā Carnikavas novada domes pārstāvju sniegto informāciju un

paskaidrojumus par Vides konsultatīvās padomes 2013.gada 16.augusta vēstulē izteikto iebildumu par dambja D-4 izvietojumu, sanāksmes dalībnieki vienojās par atbalstu papildu pretplūdu pasākumu īstenošanai Carnikavas novadā, izbūvējot aizsargdambi D-4 Gaujas labajā krastā atbilstoši sabiedriskās apspriešanas rezultātā saskaņotajam minētā aizsargdambja izvietojumam. Ņemot vērā minēto un atbilstoši Carnikavas novada pašvaldībai pieejamajam Eiropas Reģionālās attīstības fonda finansējumam darbības programmas „Infrastruktūra un pakalpojumi” papildinājuma 3.4.1.5.1.apakšaktivitātes „Plūdu risku samazināšana grūti prognozējamu vižņu – ledus parādību gadījumos” ietvaros, Carnikavas novada dome var ierosināt veikt grozījumus vienošanās Nr.3DP/3.4.1.5.1/12/IPIA/VARAM/001, kas noslēgta 2012.gada 14.jūnijā par projekta „Plūdu risku samazināšana Carnikavas novadā” īstenošanu, vienošanās grozījumos norādot papildu sasniedzamos rezultātus un darbības, kas nepieciešamas plūdu riska Gaujas labajā krastā Carnikavas novada teritorijā samazināšanai.

Iesniedzējs:

vides aizsardzības un reģionālās

attīstības ministrs E.Sprūdžs

Vīza:

Vides aizsardzības un reģionālās

attīstības ministrijas valsts sekretāra p.i.

administrācijas vadītājs G.Kauliņš

22.08.2013. 11:22

1063

T.Jansone

6702561, Tatjana.jansone@varam.gov.lv